PMIndiaData/PMIndiaSum huggingface dataset:
প্রধান মন্ত্রী ছত্তিসগরদা চৎখ্রে, নয়া রাইপুরদা ইন্তিগ্রেতেদ কমান্দ এন্দ কন্ত্রোল সেন্তর শঙ্গাখ্রে; নৌনা শেম্দোক শাদোক্তুনা হেন্না পাকথোক চাউথোকহল্লবা ভিলাই স্তীল প্লান্ত মীয়ামদা খুৎশিন্নখ্রে

প্রধান মন্ত্রী শ্রী নরেন্দ্র মোদী ঙসি ছত্তিসগরদা চৎখ্রে। মহাক্না নয়া রাইপুর স্মার্ত সিতীদা ইন্তিগ্রেতেদ কমান্দ এন্দ কন্ত্রোল সেন্তর শঙ্গাখ্রে। কমান্দ এন্দ কন্ত্রোল সেন্তরগী তোঙান তোঙানবা শকওং-শক্তাগী মতাংদা মফমদা তেনতক্না পাউদমখি। তুংদা মহাক্না ভিলাই স্তীল প্লান্তগী ব্লাস্ত ফর্নাস-৮তা চৎখি, অমদি প্লান্ত অসিগী তোঙান তোঙানবা শকওং-শক্তাশিংগী মতাংদা তেনতক্না পাউদমখি। ভিলাইগী লম্বীশিংদা মীয়াম্না পরেং শাংনা লেপতুনা প্রধান মন্ত্রীবু তরাম্না ওকখি। অচৌবা মীয়ামগী মীফম অমদা, প্রধান মন্ত্রীনা নৌনা শেম্দোক শাদোক্তুনা হেন্না পাকথোক চাউথোকহল্লবা ভিলাই স্তীল প্লান্ত মীয়ামদা খুৎশিন্নখি। মহাক্না আই.আই.তি. ভিলাইগীদমক উরেপ উয়ুং তমখি। ভারত নেত ফেজ-২ হৌদোকপগী খুদম ওইনবা প্লেক অমসু মহাক্না মায়খুম হাংদোকখি। প্রধান মন্ত্রীনা জগদলপুর অমসুং রাইপুরগী মরক্তা এয়র সর্বিস হৌদোকখি। তোঙান তোঙানবা স্কীমশিংগী মখাদা কান্নবা ফংলবা মীওইশিংদা মহাক্না লেপতোপশিং, সর্তিফিকেৎশিং অমসুং চেক মনাশিংসু য়েন্থোকখি। মীয়ামগী মীফমদা ৱা ঙাংলদুনা প্রধান মন্ত্রীনা হায়খি মদুদি দিবেলপমেন্ত অসি মখল খুদিংগী হিংশাদা খ্বাইদগী ফবা পাউখুম্নি। ভিলাই স্তীল প্লান্তনা খুন্নাইবু শেমগৎ শাগৎপদা অচৌবা লম্বী অমদা থৌদাং লৌরি হায়না মহাক্না ফোংদোকখি। নৌনা শেমদোক শাদোক্তুনা হেন্না পাকথোক চাউথোকহল্লবা প্লান্ত অসিনা অনৌবা ভারতকীদমক অচেৎপা য়ুমফম অমা শেমগৎলগনি হায়না মহাক্না ফোংদোকখি। ঙসি হৌদোকখিবা অতোপ্পা দিবেলপমেন্ত প্রোজেক্তশিংনা পুরক্কদৌরিবা কান্নবশিং অদুসু মহাক্না পনখি। হৌখিবা থা অনি অসিদা গ্রাম স্বরাজ মিশন্না পোজিতিব ওইবা ইফেক্ত অমা ফংলে হায়না প্রধান মন্ত্রীনা হায়খি। মিশন অসি চাউখৎপা ৱাৎলিবা জিলা ১১৫দা য়াম্না কন্না চত্থরি, মদুগী মনুংদা ছত্তিসগরগী জিলা ১২ য়াওরি হায়না মহাক্না ফোংদোকখি। জন ধন য়োজনা, মুদ্রা য়োজনা, উজ্জ্বলা য়োজনা, ফসল বিমা য়োজনা অমসুং সৌভাগ্যনচিংবা স্কিমশিংনা রাজ্য অসিদা পুরক্লিবা কান্নবশিং অদু মহাক্না ফোংদোকখি। ত্রাইবেল মীয়ামগী য়াইফনবা খন্দুনা ফোরেস্ত রাইৎস এক্ত চপ চানা চৎনহল্লে হায়না শ্রী মোদীনা হায়খি। সরকার অসিনা ত্রাইবেলশিংগী য়াইফনবগীদমক থবক তৌরি অমদি লৈবাক্কী মফম কয়াদা এক্লব্যা ভিদ্যালয়শিং লিংখৎলে হায়না মহাক্না হায়খি।
প্রধান মন্ত্রীনা জাতিদা অনৌবা চহীগী য়াইফ-পাউজেল পীখ্রে

প্রধান মন্ত্রী শ্রী নরেন্দ্র মোদীনা জাতিদা মহাক্কী ওইবা অনৌবা চহীগী য়াইফ-পাউজেল পীখ্রে। প্রধান মন্ত্রীনা হায়খি, “২০২০ অদোমগীদমক অফবা অমা ওইরসনু! চহী অসি নুংঙাইবা অমসুং চাউখৎপনা থনবা ওইরসনু। মীপুম খুদিংমক মশা মউ ফবা অমসুং মীপুম খুদিংমক্কী মংলান মংফাওনবা ওইরসনু। ময়াম পুম্নমকপু চহী ২০২০গী য়াইফ-পাউজেল পীজরি।”
প্রধান মন্ত্রী শ্রী নরেন্দ্র মোদীনা মহৈরোইশিংদা লৈবাক অসিগী সমস্যাশিংগী অরাইবা পাম্বৈ পুথোক্নবা খঙহনখ্রে

প্রধান মন্ত্রী শ্রী নরেন্দ্র মোদীনা ঙসি আই.আই.তি. চেন্নৈদা লোইশিনখিবা পুং ৩৬কী সিঙ্গাপুর ইন্দিয়া হেকাথোন্দা মাই পাক্লবশিংদা মনা য়েন্থোকখ্রে। অসিগুম্বা মখলগী অনিশুবা হেকাথোন অসি সিঙ্গাপুর সরকার, ভারত সরকার, আই.আই.তি. চেন্নৈ অমসুং নানয়াং তেক্নিকেল য়ুনিভর্সিতী (এন.তি.য়ু.) সিঙ্গাপুরগী মতেংনা পাংথোকখিবনি। কুমজা ২০১৮দা সিঙ্গাপুরগী এন.তি.য়ু.দা প্রধান মন্ত্রী শ্রী নরেন্দ্র মোদীনা পুথোকখিবা ৱাখল্লোন্দা য়ুম্ফম ওইরগা অহানবা হেকাথোন হৌদোকখি প্রধান মন্ত্রীনা মহৈরোইশিং অমসুং একাদমিক ফেতর্নিতীদা ৱা ঙাংলদুনা হেকাথোন্দা মাই পাক্লবশিংদা নুংঙাইবা ফোংদোকখি। প্রধান মন্ত্রীনা হায়, “মরূপশা, ঐনা হেকাথোনগী মাই পাক্লবশিংদা নুংঙাইবা ফোংদোকচরি। ঐনা মফম অসিদা পুল্লরিবা নহা ওইরিবা মরূপশিং, মরু ওইনা মহৈরোই মরূপশিংগী মফমদা নুংঙাইবা ফোংদোকচরি। শিংনবশিংগা মায়োক্নবা অমসুং থবক ওইনা পাইখৎপা য়াবা পাম্বৈশিং পুথোক্নবগী অদোমগী অপাম্বা, অদোমগী থৌনা অমসুং অদোমগী থৱাই য়াওবা অসি শুপ্নগী চাংদম্নবশিং মাই পাক্ননবা হোৎনবদগী হেন্না মগুন লৈ।” প্রধান মন্ত্রীনা হায়খি মদুদি ভারত অসি মকোক থোংবা স্তার্তঅপ ফ্রেন্দলী ইকোসিস্তেম ৩গী মনুংদা অমা ওইরে। মহাক্না হায়খি মদুদি ভারতনা হৌখিবা চহি মঙাদা ইনোবেসন অমসুং ইনক্যুবেসন্দসু অদুক্কী মতিক শাফু পীখি। প্রধান মন্ত্রীনা হায়খি, ‘অতল ইনোবেসন মিসন, পি.এম. রিসর্স ফেলোশিপ, স্তার্তঅপ ইন্দিয়া অভিয়ানগুম্বা থৌরমশিং অসি ২১শুবা চহি চাগী ভারতকী য়ুম্বীনি, মসিনা অসিগুম্বা ভারত অমদা ইনোবেসনগী মচৎ অমা পীরি। হৌজিক ঐখোয় ঐখোয়গী মহৈরোইশিংদা চহি নৌরিঙৈদগী তরুকশুবা ক্লাসতগী মেচিন লর্নিং, আর্তিফিসিএল ইন্তিলিজেন্স, ব্লোকচেন্নচিংবা অনৌবা তেক্নিকশিংগী মরমদা খঙহন্নবা হোৎনরি। স্কুলদগী হৌরগা অৱাংবা থাক্কী মহৈ-মশিংদা রিসর্স তৌবা য়াওনা ইনোবেসনগীদমক্তা পাম্বৈ অমা ওইননবা ইকোসিস্তেম অমা শেম্নবা হোৎনরি।’ ভারতকী মাংদা তারিবা সমস্যাশিং অসিগী অরাইবা পাম্বৈ পুথোক্নবগীদমক্তা মহৈরোইশিংদা ফোংদোক্লদুনা প্রধান মন্ত্রীনা হায়খি মদুদি ভারতনা মালেম পুম্বদা, মরু ওইনা লাইরবা লৈবাকশিংদা মসিগী পাম্বৈশিং অসি ফংহনবা পাম্মি। প্রধান মন্ত্রীনা হায়, “ঐখোয়না মরম অনিদগী ইনোবেসন অমসুং ইনক্যুবেসন্দা ইনোৎ পীরি। অহানবা মরমদি ঐখোয়না ভারতকী সমস্যাশিং অসি লোইশিন্নবা অরাইবা পাম্বৈ পাম্মি। অনিশুবা মরমদি ঐখোয়না ভারত্তা লৈদুনা মালেম অপুনবগীদমক্তা পাম্বৈ পুথোকপা পাম্মি। ‘মালেম অপুনবগীদমক্তা ভারতকী পাম্বৈ’ – মসি ঐখোয়গী পান্দম অমদি কমিৎমেন্তনি। ঐখোয়না খ্বাইদগী লাইরবা লৈবাকশিংদসু কান্নবা পীগদবা অসিগুম্বা অহোংবা পামবৈশিংসু পুথোকপা পাম্মি। ভারতকী অসিগুম্বা ইনোবেসনগী পাম্বৈ অসি লৈনীংবা লৈবাক অমা হেক্তদা লৈজরবসু অদুগুম্বা খ্বাইদগী লাইরবা অমসুং খ্বাইদগী শোৎথহৌরবশিংগীদমক্তসু ওইহনগদবনি।” প্রধান মন্ত্রীনা ‘আই.আই.তি. – এম.’গী দাইমন্দ জুবলী অমসুং কনভোকেসনগী থৌরমদসু শরুক য়াগনি।
পি.এম.না নেতেজি সুভাস চন্দ্র বোসপু মহাক্কী জয়েন্তিদা কোক নোন্দুনা ইকাইখুম্নবা উৎখি

প্রধান মন্ত্রী, শ্রী নরেন্দ্র মোদীনা নেতেজি সুভাস চন্দ্র বোসপু মহাক্কী জয়েন্তিদা ইকাইখুম্নবা উৎখি। ত্বীত অমদা, প্রধান মন্ত্রীনা হায়খি; “লৈবাক অসিগী প্রজা মীয়ামদা পরাক্রম দিৱস অসিগী নুংঙাইবা ফোংদোক্লি। নেতেজি সুভাস চন্দ্র বোসকী ১২৫শুবা জয়েন্তিদা মহাকপু ঐহাক্না ইকাইখুম্নবা উৎলি। ঐহাক্না নেতেজি সুভাস চন্দ্র বোসপু মহাক্কী জয়েন্তি অসিদা কোক নোন্দুনা ইকাইখুম্নবা উৎচরি। ঐখোয়গী লৈবাক অসিগীদমক্তা মহাক্না লৌখিবা চাউরবা থৌদাং অদুগীদমক্তা ভারত মচা খুদিংমক্না চাউথোকচৈ।”
প্রধান মন্ত্রীনা ভারতকী প্রসিদেন্সীগী মখাদা জি.২০ সেক্রেতরিএত্তা লৈগদবা থবক্কী খুদোংচাবশিং শেয়র তৌখ্রে

প্রধান মন্ত্রী, শ্রী নরেন্দ্র মোদীনা ভারতকী প্রসিদেন্সীগী মখাদা মালেমগী এজেন্দা শেম্বদা ইশাগী শরুক তম্নবা অমসুং জি.২০ সেক্রেতরিএতকী শরুক অমা ওইনা লৈগদবা নুংঙাইরবা থবক্কী খুদোংচাবশিং শেয়র তৌখ্রে। এক্সতর্নেল এফিয়র্স মন্ত্রালয়গী ৱাঙাঙলোই অরিন্দম বাগচীগী ত্বীত অমা পল্লদুনা, প্রধান মন্ত্রীনা অসুম্না ত্বীত তৌখিঃ “মসিদি য়াম্না নুংঙাইবা খুদোংচাবা অমনি…”
প্রধানমন্ত্রীনা সরদার পতেলবু মহাক্কী পুন্য তিথিদা নৌহৌনা নিংশিংখ্রে

প্রধানমন্ত্রী শ্রী নরেন্দ্র মোদীনা সরদার পতেলবু মহাক্কী পুন্য তিথিদা নৌহৌননা নিংশিংখ্রে । প্রধানমন্ত্রীনা হায়খি,” ঐখোয়না মথৌনা লৈরবা সরদার পতেলবু মহাক্কী পুন্য তিথিদা নৌহৌনা নিংশিংলি । ঐখোয়গী লৈবাক অসিগীদমক তৌবিরম্বা মহাক্কী মশক নাইরবা থবকশিং অদুগীদমক ভারতমচা পুম্নমক্না সরদার পতেলগী মফমদা লমন তোনশিল্লে ।”
ঐখোয়না য়োগবু মালেম শিনবা থুংনা য়ৌহনবা ঙম্নবা হোৎনগদবনি: পি.এম. মোদী

প্রধান মন্ত্রী, শ্রী নরেন্দ্র মোদীনা য়োগগী আচার্য়শিং অমসুং য়োগগী প্রচারকশিং অমদি য়োগগা মরী লৈনবা মীপুম খুদিংমক্তা য়োগ অসি মালেম শিনবা থুংনা য়ৌহনবা ঙম্নবা হোৎন্ননবা হায়খ্রে। মহাক্না তরেৎশুবা মালেমগী য়োগ নুমিৎকী থৌরমদা ৱা ঙাংখিবনি। গীতাদগী ৱাহৈশিং লৌথোক্লদুনা প্রধান মন্ত্রীনা হায় ঐখোয়না য়োগগী ওইবা অপুনবা খোঙচৎ অমদা মখা তানা চৎপা মথৌ তাই মরমদি য়োগনা মীপুম খুদিংমক্কী সোল্যুসনশিং পীরি। প্রধান মন্ত্রীনা হায় অৱাবশিংদগী য়োগনা কোকহনবা ঙমগনি অমসুং মসিনা মীপুম খুদিংমক্তা মতেং পাংলি। মীয়াম্না পাম্নবা হেনগৎলক্লিবা অমসুং মীয়াম্না য়োগদা পুক্নিং চংনরক্লিবা অসিগী মতাংদা প্রধান মন্ত্রীনা হায় য়োগগী ফাউন্দেসন অমসুং মপুং ওইবা ৱাখল্লোন অদু হোংহন্দনা মীপুম খুদিংমক্তা য়ৌশিনহনবা হায়বা অসি মরুওই। য়োগ আচার্য়শিং অমসুং ঐখোয় পুম্নমক্না য়োগবু মীপুম খুদিংদা য়ৌহন্নবগী থৌদাং অদু লৌরসি হায়না প্রধান মন্ত্রীনা ফোঙদোকখ্রে।
প্রধান মন্ত্রীনা শ্রী শঙখ ঘোশ লৈখিদবদা অৱাবা ফোংদোকখ্রে

প্রধান মন্ত্রী শ্রী নরেন্দ্র মোদীনা সহিত্যদা থোইদোক্না শক্নাইরবা শ্রী শঙখ ঘোশ লৈখিদবদা লৈখিদবদা অৱাবা ফোংদোকখ্রে। শ্রী মোদীনা ত্বীত তৌখি, “শ্রী শঙখ ঘোশপু মহাক্না বেঙ্গালি অমসুং ভারতকী সহিত্যদা পীরম্বা খুদোল অদুগীদমক নিংশিংদুনা লৈহৌরগনি। মহাক্কী থবকশিং অসি পাক-শন্না পানরি অমসুং থাগৎনরি। মহাক্না লৈখিদবদা অৱাবা ফোংদোকচরি। মহাক্কী ইমুং মনুং অমসুং মরূপ মপাংশিংগী অৱাবদা শরুক য়াজরি। ওম শান্তি।
প্রধান মন্ত্রীনা শ্রী সুখৱিন্দর সিংহ সুখুনা হিমাচল প্রদেশকী সি.এম. ওইনা ৱাশক লৌবদা নুংঙাইবা ফোঙদোকখ্রে

প্রধান মন্ত্রী, শ্রী নরেন্দ্র মোদীনা শ্রী সুখৱিন্দর সিংহ সুখুগী মফমদা মহাক্না হিমাচল প্রদেশকী মুখ্য মন্ত্রী ওইনা ৱাশক লৌখিবদা নুংঙাইবা ফোঙদোকখ্রে‍। ত্বীত অমদা প্রধান মন্ত্রীনা হায়খি; “শ্রী সুখৱিন্দর সিংহ সুখু জীগী মফমদা হিমাচল প্রদেশগী সি.এম. ওইনা ৱাশক লৌখিবদা নুংঙাইবা ফোঙদোকচরি‍। হিমাচল প্রদেশ মখা তানা চাউখৎনবগীদমক কেন্দ্রগী মায়কৈদগী পাংবা য়াবা মতেং পুম্নমক পাংগনি হায়না ঐনা থাজবা পীজরি‍।”
প্রধান মন্ত্রীনা লিজ ত্রুসপু য়ু.কে.গী মথংগী পি.এম. ওইনা খল্লকপদা নুংঙাইবা ফোঙদোকখ্রে

প্রধান মন্ত্রী, শ্রী নরেন্দ্র মোদীনা লিজ ত্রুসপু য়ুনাইতেদ কিংদমগী মথংগী প্রধান মন্ত্রী ওইনা খল্লকপদা নুংঙাইবা ফোঙদোকখ্রে। শ্রী মোদীনা মহাক্কী অনৌবা থৌদাং অসিগীদমক য়াইফ-মঙ্গোল পীখি। প্রধান মন্ত্রীনা ত্বিত তৌখি; “য়ু.কে.গী মথংগী পি.এম. ওইনা খল্লকপদা @trusslizপু থাগৎপা ফোঙদোকচরি। অদোমগী লিচিং মখাদা ইন্দিয়া-য়ু.কে. কম্প্রিহেন্সিব স্ত্রেতেজিক পার্তনরশিপ অসি হেন্না মপাঙ্গল কনখৎলগনি হায়না থাজৈ। অদোমগী অনৌবা থৌদাং অসিগীদমক য়াইফ-মঙ্গোল পীজরি।”
প্রধান মন্ত্রীনা বর্লিনদা বিজনেস রাউন্দ তেবল অমদা থৌবুরেল ওইমিন্নখ্রে

প্রধান মন্ত্রী, শ্রী নরেন্দ্র মোদীনা চান্সেলর, ঐচ.ই. শ্রী ওলাফ স্কোলজকা লোইননা বিজনেস রাউন্দ তেবল অমা পুন্না থৌবুরেল ওইমিন্নখ্রে। মহাক্না থমখিবা ৱারোলদা, প্রধান মন্ত্রীনা সরকারনা পাংথোক্লিবা ব্রোদ-বেস্দ রিফোর্মশিং অদুগী মতাংদা য়াম্না মরু ওইনা পনখি অমসুং ভারত্তা স্তার্ত-অপশিং অমসুং য়ুনিকোর্নশিংগী হেনগ৭লক্লিবা মশিং অদুগী মতাংদা পনখি। মহাক্না ভারতকী নহাশিংদা ইনভেস্ত তৌনবা বিজনেসকী লুচিংবশিংদা চেবাউ পীখি। থৌরম অদুদা নাকল অনিমক্কী সরকারগী মাইকৈদগী অৱাংবা থাক্কী মীহুৎশিং অমসুং খনগৎলবা সি.ই.ও.শিংনা শরুক য়াখি, মখোয়শিং অদুনা ক্লাইমেত কোওপরেশণ; সপ্লাই চেন; রিসর্চ অমসুং দেবেলপমেন্ত মরী লৈনবা হীরমশিংদা খন্নখি। মখাগী বিজনেস লুচিংবশিংনা বিজনেস রাউন্দ তেবল অদুদা শরুক য়াখি: ভারতকী বিজনেস দেলিগেশন: সঞ্জিব বজাজ (ভারতকী দেলিগেশনগী মকোক) প্রেসিদেন্ত দেজিগ্নেত, সি.আই.আই. চেয়রমেন অমসুং মেনেজিং দাইরেক্তর, বজাজ ফিনসর্ব; বাবা এন. কলয়ানি, চেয়রমেন অমসুং মেনেজিং দাইরেক্তর, ভারত ফোর্জ; সি.কে. বির্লা, মেনেজিং দাইরেক্তর অমসুং সি.ই.ও., সি.কে. বির্লা গ্রুপ; পুনীত ছতৱাল, মেনেজিং দাইরেক্তর অমসুং সি.ই.ও. ইন্দিয়ন হোতেলস কমপনী লিমিতেদ; সালিল সিংঘাল, চেয়রমেন এমরিতস, পি.আই. ইন্দস্ত্রীজ; সুমন্ত সিন্হা, চেয়রমেন অমসুং মেনেজিং দাইরেক্তর, রিন্যু পাৱর অমসুং প্রসিদেন্ত, এস্সোচেম; দিনেশ খারা, চেয়রমেন স্তেত বেঙ্ক ওফ ইন্দিয়া; সি.পি. গুর্নানি, মেনেজিং দাইরেক্তর অমসুং সি.ই.ও, তেক মহিন্দ্র লিমিতেদ; দীপক বাগ্লা, চীফ একজিক্যুতিব ওফিসর অমসুং মেনেজিং দাইরেক্তর, ইনভেস্ত ইন্দিয়া; জর্মন বিজনেস দেলিগেশন: রোলেন্দ বুস, জর্মন দেলিগেশনগী মকোক, পরেসিদেন্ত অমসুং সি.ই.ও., সীমেন্স অমসুং চেয়রমেন, এসিয়া পেসিফিক কমিতী ওফ জর্মন বিজনেস; মার্তিন ব্রুদরমুলর, কী বোর্দ ওফ একজিক্যুতিব দাইরেক্তরগী চেয়রমেন, বি.এ.এস.এফ.; হরবর্ত দাইস, বোর্দ ওফ মেনেজমেন্তকী চেয়রমেন, ফোকসৱেগন; স্তেফান হার্তুং, বোর্দ ওফ মেনেজমেন্তকী চেয়রমেন, বোছ; মারিকা লুলে, চীফ একজিক্যুতিব ওফিসর অমসুং মেনেজিং দাইরেক্তর, জি.এফ.তি. তেক্নোলোজীজ; ক্লোস রোজেনফেল্দ, চীফ একজিক্যুতিব ওফিসর, সেফ্লর; খ্রিস্ত্যন সেৱিং, চীফ একজিক্যুতিব ওফিসর দচ্ছ বেঙ্ক; রাল্ফ ৱিন্তরজর্স্ত, মেনেজমেন্ত বোর্দকী চেয়রমেন, জিসেক+দেব্রিয়ন্ত; য়ুরগন জেস্কাই, চীফ একজিক্যুতিব ওফিসর, ইনর্কোন;
লৈবাক অমা অওনবা পুরকপদা হোলিস্তিক ওইবা এজুকেসন সিস্তেম অমা মথৌ তাই: পি.এম.

প্রধান মন্ত্রী, শ্রী নরেন্দ্র মোদীনা হায়খি মদুদি লৈবাক অমা অওনবা পুরকপদা হোলিস্তিক ওইবা এজুকেসন সিস্তেম অমা মথৌ তাই। MyGovIndiaদা ত্বীত তৌদুনা ফোংদোরকপদা, প্রধান মন্ত্রীনা হায় মদুদি হৌখিবা চহি তরেৎ অসিদা এজুকেসনগী লমদা অওনবা অমা পুরকপগী য়াম্না ফজরবা পরিং অমা উবা ফংলে। ত্বীত অমদা প্রধান মন্ত্রীনা হায়খি; “হৌখিবা চহি তরেৎ অসিদা এজুকেসনগী লমদা অওনবা অমা পুরকপগী য়াম্না ফজরবা পরিং অমা উবা ফংলে”।
প্রধান মন্ত্রীনা মালেমগী লুচিংবশিংদগী নুঙাইবা ফোংদোকপগী পাওজেল মখা তানা ফংলি

প্রধান মন্ত্রী শ্রী নরেন্দ্র মোদীনা ঙসি মালেমগী তোঙান তোঙানবা লুচিংবশিংগী মফমদগী মখা তানা নুঙাইবা ফোংদোকপগী পাওজেলশিং ফংলি। মসিদা শ্রীলঙ্কাগী রাস্ত্রপতি মৈত্রীপালা সিরীসেনা; সাউদি অরবকী নিংথৌ সলমান বিন অব্দুল অজীজ অল সউদ; য়ুনাইতেদ স্তেতসকী রাস্ত্রপতি দানাল্দ ত্রম্প; অমসুং নেপালগী হান্নগী প্রধান মন্ত্রী পুশপা কমল দহল প্রচন্দনা তেলিফোন তৌরকপশিং য়াওরি। প্রধান মন্ত্রীবু নুঙাইবা ফোংদোক্লদুনা রাস্ত্রপতি সিরিসেন্না লৈবাক অনিমক্কী মরক্তা লৈরিবা মরীশিং হেন্না চেৎশিলহনবগী অপাম্বা ফোংদোকখি। প্রধান মন্ত্রীনা শ্রীলঙ্কাগী রাস্ত্রপতিবু থাগৎপা ফোংদোকখি অমদি লৈবাক অনিমক্কী অমদি লমদম অসিগী য়াইফনবগীদমক হেন্না নক্নবা মওংদা থবক তৌমিন্ননিংবগী অপাম্বা ফোংদোকখি। প্রধান মন্ত্রী শ্রী নরেন্দ্র মোদীগী লুচিং মখাদা ভাতর মীয়ামগী প্রোগ্রেস অমসুং চাওখৎপা পুরকপগীদমক নুঙাইবা ফোংদোকপা অমদি য়াইফ পাওজেল অদুগীদমক সাউদি অরবকী নিংথৌবু থাগৎপা ফোংদোক্লদুনা প্রধান মন্ত্রীনা ভারত অমসুং সাউদি অরবকী মরক্তা লৈরিবা লৈবাক অনিগী মরীদা নিংথৌনা লমজিং লমতাক্লিবা অদুগীদমক তৌবিমল খংবা উৎখি। অমুক্তা ওইখিদ্রিবা মওংদা মীখলদা মায় পাক্লকপদা রাস্ত্রপতি ত্রম্পনা প্রধান মন্ত্রীগী মফমদা নুঙাইবা ফোংদোকখি। লুচিংবা অনিমক্না লৈবাক অনিগী মরীশিং অমসুং মালেমগী ৱাফমশিং খন্ন-নৈননবা জপানগী ওসাকাদা পাংথোক্কদৌরিবা জি-২০ মীফমদা উন্নদুনা ৱারী শান্ননবা য়ানখি। মখোয়না লৈবাক অনিগী মরক্তা অচেৎপা অমসুং স্ত্রেতেজিক পার্তনরশিপ মখাতানা হেঙ্গৎহন্নবা পুন্না থবক তৌমিন্নবদসু য়ানখি।
প্রধান মন্ত্রীনা কলাবুরাগী অমসুং কাঞ্চীপুরমদা চাউখৎ থৌরাংগী মরুওইবা প্রোজেক্তশিং হৌদোকখ্রে

প্রধান মন্ত্রী শ্রী নরেন্দ্র মোদীনা ঙসি কর্নাতক্কী কলাবুরাগী অমসুং তামিল নাদুগী কাঞ্চীপুরমদা চাউখৎ থৌরাংগী মরুওইবা প্রোজেক্তশিং হৌদোকখ্রে। কর্নাতক্কী কলাবুরাগীদা প্রধান মন্ত্রীনা প্লেক মায়খুম হাংদোক্লদুনা ই.এস.আই.সি. হোস্পিতাল অমসুং মেদিকেল কোলেজ, বেঙ্গলুরু লৈবাক মীয়ামদা কত্থোকখি। মহাক্না বত্তন নম্লদুনা হুবলীদা কে.আই.এম.এস. সুপর স্পিসিয়েলিতী ব্লোক, বেঙ্গলুরুদা ইনকম তেক্স এপ্পেল্লেৎ ত্রিব্যুনেল তর্মিনেল অমসুং বেঙ্গলোর য়ুনিবর্সিতীদা অৱাং নোংপোক লমদমদগী লাকপা মহৈরোইশিংগীদমক নুপীগী হোস্তেলসু শঙ্গাখি। প্রধান মন্ত্রীনা প্লেক মায়খুম হাংদোক্লদুনা বি.পি.সি.এল. দিপোত রাইচুর তু কলাবুরাগীগী রিসাইতমেন্তকী উরেপ–উয়ুংসু তমখি। প্রধান মন্ত্রী জন অরোগ্য য়োজনা: আয়ুশ্মান ভারতকী কান্নবা ফংলবশিংগসু প্রধান মন্ত্রীনা উন্নদুনা ৱারী শান্নখি। তামিল নাদুগী কাঞ্চীপুরমদা প্রধান মন্ত্রীনা নেস্নেল হায়ৱে–৪৫সি.গী বিক্রাবন্দীদগী তঞ্জাবুর ফাওবগী লেন মরিগীদমক অমদি নেস্নেল হায়ৱে–৪গী করাইপেত্তাই–ৱালাজাপেৎ সেক্সনগী লেন তরুক্কীদমক উরেপ–উয়ুং তম্বা য়াওনা নেস্নেল হায়ৱে প্রোজেক্ত কয়া অমা হৌদোকখি। মহাক্না ৫ এম.এম.তি.পি.এ. কেপাসিতী ইন্নোর এল.এন.জি. তর্মিনেল লৈবাক মীয়ামদা কত্থোকখি। ইন্নোর এল.এন.জি. তর্মিনেলনা তামিল নাদু অমদি মনাক নকপা রাজ্যশিংদা এল.এন.জি. গ্যাস দিমান্দ কোকহনবদ মতেং ওইরগনি। মহাক্না ইরোদ–কারুর–তিরুচিরাপল্লী অমদি সালেম–কারুর–দিন্দীগুল রেলৱে লাইনশিংগী ইলেক্ত্রিফিকেশনসু লৈবাক মীয়ামদা কত্থোকখি। প্রধান মন্ত্রীনা ভিদিও লিঙ্ককী খুত্থাংদা দা. এম.জি.আর. জানকী কোলেজ ওফ আর্তস এন্দ সাইন্স ফোর ৱুমেন, চেন্নাইদা দা. এম.জি. রামচন্দ্রগী মীতম মায়খুম হাংদোকখি। ঙসি হৌদোকখ্রিবা চাউখৎ থৌরাংগী থবকশিং অসিনা কর্নাতকা অমসুং তামিল নাদুগী মীয়ামদা চাউনা কান্নহল্লগনি।
ত্রিপুরাগী ৫০শুবা স্তেতহুদ নুমিৎতা পীখিবা প্রধান মন্ত্রীগী ৱারোল

খুরুমজরি ! খুলুমখা ! রাজ্য শেমখিবগী চহি ৫০ মপুং ফারকপদা ত্রিপুরাগী মীপুম খুদিংমকপু হন্না-হন্না য়াইফ পাউজেল পীজরি! ত্রিপুরা শেম্বা অমসুং মসিগী দিবলপমেন্তকীদমক থৌদাং লৌখিবা মীপুম খুদিংমকপু ইকোক নোন্না তৌবিমল খংবা উৎচরি, মখোয়গী হোৎনখিবশিংবু খুরুমজরি! ত্রিপুরাগী পুৱারী মতম পুম্নমক্তা চিং লেম্বনা মপুং ওইদুনা লাক্লি। মানিক্য দাইনেস্তিগী নিংথৌরেলগী মায় পাকপদগী ঙসি ফাওবা রাজ্য অমগী মওংদা ত্রিপুরানা মশাগী থৌদাং অদু হেন্না চেৎশিলহল্লি। ত্রাইবেল সমাজ ওইগেরা নত্রগা অতোপ্পা কাংলুপ ওইগেরা, পুম্নমক্না ত্রিপুরাগী দিবলপমেন্তকীদমক মপুং ফাবা থৌদাংগা লোয়ননা, অমত্তা ওইনা হোৎনখি। ইমা ত্রিপুরাসুন্দরীগী থৌজালদগী ত্রিপুরানা শিংনরকপা খুদিংমক ইচং থৌনা মায়োক্নখি। ত্রিপুরানা ঙসি দিবলপমেন্তকী অনৌবা ইরা অমগী মায়কৈদা চংশিল্লিবা অসিদা ত্রিপুরাগী মীয়ামগী য়াম্না চাউবা থৌদাং য়াওরি। অহোংবা পুরকপগী চহি ৩ অসি মসিগী খুদমনি। ঙসি ত্রিপুরা খুদোংচাবশিংগী লমদম ওইরক্লি। ঙসি ত্রিপুরাগী মীচম প্রজাগী দরকার ওইবশিং ফংহন্নবা দবল ইঞ্জীনগী সরকারনা লেপ্পা লৈতনা থবক তৌরি। মরম অদুনবু দিবলপমেন্তকী শক্লোন কয়াদা ত্রিপুরা ঙসি হেন্না ফবা ফর্ফোমেন্স পীরি। ঙসি অচৌবা কনেক্তিবিতী ইনফ্রাস্ত্রকচরগী খুত্থাংদা হৌজিক রাজ্য অসি ত্রেদ কোরিদোরগী হব ওইরক্লি। দিকেদ কয়া অসি ফাওবা ত্রিপুরাগী নাক্তা ভারতকী অতোপ্পা মফমশিংগা শম্ননবা অমত্তা ঙাইরবা পাম্বৈদি কংফালগী লম্বী খক্তমক ওইরম্মি। মোন্সুনগী মতমদা লেন্দস্লাইদনা মরম ওইদুনা লম্বী থিংবা মতমদা ত্রিপুরা য়াওনা অৱাং নোংপোক্তা মরুওইবা পোৎলমশিং অৱাৎপনা থল্লম্মী। ঙসিদি কংফাল লম্বীগা লোয়ননা রেল, নোংথক, ইনলেন্দ ৱাতরৱেগুম্বা মেদিয়ম কয়া অমা ত্রিপুরানা ফংলে। রাজ্য ফংলবা মতুং চহি কয়া অমা ফাওবা ত্রিপুরা বঙ্গলাদেশকী চিতগাও পোর্তকীদমক এক্সেস ফংনবা তক্নদুনা লাকখি। ২০২০দা অখৌরা ইন্তিগ্রেতেদচেক পোস্ততা বঙ্গলাদেশকী অহানবা কার্গো য়ৌরকপা মতমদুদা দবল ইঞ্জীনগী সরকারনা দিমান্দ অসি মপুং ফাহনখি। রেল কনেক্তিবিতীগী হিরমদা ত্রিপুরা লৈবাক্কী মাংজিল থাবা রাজ্যশিংগী মনুং চল্লে। মতম খরগী মমাংদা মহারাজা বীর বিক্রম এয়রপোর্তসু হেন্না পাকথোক চাউথোকহল্লে। মরূপশিং, ঙসি নাকল অমরোমদা ত্রিপুরা লাইরবশিংবু পক্কাগী য়ুম ফংহনবদা থৌগৎনিংঙাই ওইরবা থবক তৌরি, অদুগা অতোপ্পা নাকল অমরোমদা অনৌবা তেক্নোলোজীবুসু খোংজেল য়াংনা শিজিন্নরি। হাউজিং কন্সত্রক্সন্দা অনৌবা তেক্নোলোজী শিজিন্নবা রাজ্য৬কী মনুংদা ত্রিপুরাসু অমনি। চহি ৩দা পায়খৎখিবা পুম্নমক অদু হৌজিক হৌবদা ঙাইরি। এদমিনিস্ত্রেসন্দা ত্রান্সপরেন্সীদগী হৌরগা মোদর্ন ইনফ্রাস্ত্রকচর ফাওবা ঙসি শেমগৎলিবা অদুগুম্লবা ত্রিপুরা অসি লাক্কদৌরিবা দিকেদশিংগীদমক রাজ্যবু থৌরাং তৌরগনি। বিপ্লব দেব জী অমসুং মহাক্কী তিমনা কন্না হোৎনবগা লোয়ননা চংশিল্লি। হন্দক্তা ত্রিপুরা সরকারনা খুঙ্গং খুদিংদা ফেসিলিতী কয়া অমা চাদা চামা য়ৌহন্নবা খোংজং হৌদোক্লে। সরকারনা হোৎনরিবা অসি, ত্রিপুরাগী মীয়ামগী পুন্সী লাইথোকহনবদা মতেং য়াম্না ওইরগনি। ভারতনা মশাগী নিং তম্বগী চহি ১০০ মপুং ফারকপা মতমদুদা ত্রিপুরাসু রাজ্য শেমখিবগী চহি ৭৫ মপুং ফারগনি। মসি অনৌবা রিজোলুসনগীদমক, অনৌবা তাঞ্জাগীদমক য়াম্না অফবা মতমনি। ঐখোয় ইশাগী থৌদাং ঙাক্না মাংলোমদা চৎকদবনি। ঐখোয় অমত্তা ওইনা পুন্না দিবলপমেন্তকী খোংজেলবু ঙাক্না থমগদবনি, থাজবা অসিগা লোয়ননা ময়াম পুম্নমকপু হন্না-হন্না য়াইপ পাউজেল পীজরি। থাগৎচরি!
প্রধান মন্ত্রীনা লৈবাক্কী মচানুপীশিংদা লৈবাক্কী নুপীমচাশিংগী নুমিত্তা ইকায় খুম্না উৎখ্রে

প্রধান মন্ত্রী, শ্রী নরেন্দ্র মোদীনা লৈবাক্কী মচানুপীশিংদা লৈবাক্কী নুপীমচাশিংগী নুমিত্তা ইকায় খুম্না উৎখ্রে। প্রধান মন্ত্রীনা মহাক্কী ত্বীৎ অমদা অসুম্না হায়খি, “লৈবাক্কী নুপীমচাশিংগী নুমিৎ অসিদা, ঐখোয়না #DeshKiBeti অমসুং হীরম কয়াদা মখোয়না মাই-পাকপবু ইকায় খুম্নরি। কেন্দ্র সরকারনা মহৈ-তম্বা, হেন্না নীংথিবা হেল্থ-কেয়র ফংহনবা অমসুং জেন্দর সেন্সিতিভিতীবু হেন্না ফগৎহন্দুনা নুপীমচশিংবু মপাঙ্গল লৈহন্নবা খোঙথাং কয়া অমা পায়খৎখ্রে”।
কোবিদনা মরম ওইদুনা শেল তাল্লিবা মীওইগী পুন্সি মাংখ্রবা ইমুং-মনুংদা তেংবাং পীননবা সরকারনা লৌখৎকদবা খোঙথাংশিং লাওথোকখ্রে

কোবিদনা অৱাবা নংহল্লবা অঙাংশিংদা শক্তি পীনবা পি.এম.কেয়রস ফোর চিলদ্রনগী মখাদা লাওথোকখিবা খোঙথাংশিংগী মতুংদা ভারত সরকারনা মখা তানা কোবিদনা মরম ওইদুনা শেল তাল্লিবা মীওই অমগী মপুন্সি মাংখ্রবা ইমুং-মনুংদা তেংবাংগীদমক লৌখৎকদবা খোঙথাংশিং লাওথোকখ্রে। মখোয়না কোবিদনা মরম ওইদুনা লৈখিদ্রবা ইমুংশিংদা পেন্সন পীগনি অমসুং ইন্সুরেন্স কম্পেসেসন হেন্না ফংহল্লগনি অমসুং কোমথোকহল্লগনি। লৈখ্রিদবশিংগী ইমুং-মনুংশিংগীদমক মহাক্কী সরকারনা লেপ্লি হায়না প্রধান মন্ত্রীনা হায়খি। মহাক্না মসিসু হায়খি মদুদি স্কীমশিং অসিগী খুত্থাংদা মখোয়না থেংনরিবা শেল-থুমগী অৱাবা অসি কোকহন্নবা হোৎনরি। ফেমিলী পেন্সন অন্দর ইমপ্লোয়িস স্তেত ইন্সুরেন্স কোর্পোরেসন (ই.এস.আই.সি.) ইজৎ লৈনা অমসুং নুঙাই-য়াইফবা পুন্সি মহিং অমগী ইমুং অমগীদমক মতেং ওইনবা কোবিদনা মরম ওইদুনা লৈখিদ্রবা ইমুংশিংদা অশি-অনাগা মরী লৈনবা ইমপ্লোইমেন্তগীদমক ই.এস.আই.সি. পেন্সন স্কীমগী কান্নবশিং পীরি। অসিগুম্বা লৈখিদ্রবশিংগী ইমুং-মনুংশিংগী মীওইশিংদা হাননা চৎনরম্বা শিন্মীশিং অসিগী নোংমগী খুৎশুমনগী চাদা ৯০গা মান্ননা পেন্সনগী কান্নবা ফংহনগনি। হায়রিবা কান্নবা অসি ২৪.০৩.২০২০দগীনা ২৪.০৩.২০২২ ফাওবদা লৈবা কেসশিংদা ফংগনি। ইমপ্লোয়ি প্রোবিদেন্ত ফন্দ ওর্গানাইজেসন – ইমপ্লোয়িস দিপোজিৎ লিঙ্কেদ ইন্সুরেন্স স্কীম (ই.দি.এল.আই.) ই.দি.এল.আই. স্কীমগী মখাদা লৈরিবা ইন্সুরেন্সকী কান্নবশিং হেন্না ফংহল্লগনি অমশুং কোমথোকহল্লগনি। অতোপ্পা বেনেফিসরী পুম্বগী মথক্তা, মসিনা কোবিদনা লৈখিদ্রবা ইমপ্লোয়িশিংগী ইমুংশিংদসু মতেং অসি ফংগনি। ইন্সুরেন্সকী কান্নবা ফংগদবা খ্বাইদগী য়াম্বা শেনফম অসি লুপা লাখ ৬তগী লাখ ৭তা হেনগৎখ্রে। খ্বায়দগী পিকপা ইন্সুরেন্সকী কান্নবা পীনবা লুপা লাখ ২.৫ অমুক হন্না পুথোক্লে অমসুং হায়রিবা অসি ২০২০গী ফেব্রুৱারী ১৫দগীনা মথং চহি অহুম ফাওবা চৎনগনি। কন্ত্রেকচুএল/কেজুএল শিন্মীগী ইমুং-মনুংশিংগী কান্নবা ফংনবা, ইস্তাব্লিসমেন্ত অমদা থবক চৎথনবা, মহাক্না শিখ্রবা থা ১২গী মতুংদা থবক অমা ওন্দুনা ইমুংশিং অসিদা কান্নবা ফংহল্লি। স্কীমশিং অসিগী মরীক চুম্বা লমজিং-লমতাকশিং অসি লেবর অমসুং ইমপ্লোইমেন্ত মিনিস্ত্রীনা পীবনি।
মন্ত্রীমন্দলনা শান্তি ওইবা থৌওংগীদমক মপান থংবা স্পেস এক্সপ্লোর তৌবা অমসুং শিজিন্নবদা তেংবাং পীননবা ভারত অমসুং ইন্দোনেসিয়াগী মরক্তা ফ্রেমৱার্ক এগ্রীমেন্ত অয়াবা পীখ্রে

প্রধান মন্ত্রী শ্রী নরেন্দ্র মোদীনা লুচিংবা কেন্দ্রগী মন্ত্রীমন্দলনা শান্তি ওইবা থৌওংগীদমক মপান থংবা স্পেস এক্সপ্লোর তৌবা অমসুং শিজিন্নবদা তেংবাং পীননবা ভারত অমসুং ইন্দোনেসিয়াগী মরক্তা ফ্রেমৱার্ক এগ্রীমেন্ত অয়াবা পীখ্রে। ফ্রেমৱার্ক এগ্রীমেন্ত অসি ২০১৮গী মে ৩০দা খুৎয়েক পীনখি অমদি একচেঞ্জ তৌনখি। পোইন্ত নাইবা শন্দোকপা ৱাফম: • মসিগী ফ্রেমৱার্ক এগ্রীমেন্ত অসিনা কোওপরেসনগী মখাগী পোতেন্সিয়েল ইন্তরেস্তকী লমশিং, স্পেস সাইন্স, মপানথংবা স্পেসকী এক্সপ্লোরেসন, স্পেস তেক্নোলোজী শিজিন্নবা, পৃথীবিগী রিমোৎ সেন্সিং; ইন্তিগ্রেতেদ বি.আই.এ.কে. তি.তি.সি. স্তেসনগী ওপরেসন অমসুং মেন্তিনেন্স, ইন্দিয়ান গ্রাউন্দ স্তেসনগী হোস্তিং, আই.আর.আই.এম.এস. স্তেসনগী হোস্তিং, লাপান্না শাবা সেতেলাইতশিং থাগৎনবগীদমক মতেং, গ্রাউন্দ স্তেসনশিংগী ক্রোস য়ুতিলাইজেসন অসিনচিংবা ঙমহল্লগনি। • মসিগী ফ্রেমৱার্ক এগ্রীমেন্ত অসিনা অকক্নবা এক্তিবিতীশিংগীদমক এরাঞ্জমেন্তশিং ইমপ্লিমেন্ত তৌবা লোইশল্লগনি। মসিনা এগ্রীমেন্ত অসিগী পান্দমশিং ফংনবগীদমক্তা জোইন্ত ৱার্কিং গ্রুপ অমা লিংখৎপা, দি.ও.এস/ইসরো অমসুং ইন্দোনেসিয়ান নেস্নেল ইন্সতিত্যুৎ ওফ এরোনোতিক্স এন্দ স্পেস (লাপান)দগী মীহুৎশিং চিংথোকপা ঙমহল্লগনি। চাওনা থেংনরিবা: ফ্রেমৱার্ক এগ্রীমেন্ত অসি খুৎয়েক পীনবনা ভারত অমসুং ইন্দোনেসিয়াগী মরক্তা তেংবাং পীনবা হেঙ্গৎহল্লগনি। এগ্রীমেন্ত অসিনা ইসরোগী তি.তি.সি স্তেসন অমসুং ইন্দোনেসিয়াদা আই.আর.আই.এম.এস. স্তেসন লিংখৎপদা মতেং ওইরগনি। য়ুমফম: ভারত অমসুং ইন্দোনেসিয়ানা চহী কুন হেনবদগী স্পেস কোওপরেসন পায়খৎলি অমদি ইন্দিয়ান স্পেস রিসর্স ওর্গনাইজেসন (ইসরো)না ইসরোগী লোঞ্চ ভেহিকল অমসুং সেতেলাইত মিসনগীদমক তেলেমেত্রী ত্রেক্কিং এন্দ কমান্দ (তি.তি.সি.) ফংহন্নবা ইন্দোনেসিয়াগী বিয়াক্তা গ্রাউন্দ স্তেসন লিংখৎলি। সরকারগী থাক্তা তেংবাং পীনবা হেঙ্গৎহন্দুনা ইসরো অমসুং লাপান্না শান্তি ওইবা থৌওংগীদমক মপান থংবা স্পেস এক্সপ্লোর তৌবা অমসুং শিজিন্নবদা তেংবাং পীননবা ভারত অমসুং ইন্দোনেসিয়াগী মরক্তা দ্রাফত ফ্রেমৱার্ক এগ্রীমেন্ত অমা য়ানবা পুরকখি অমসুং ২০১৮গী এপ্রিল ২৩দগী ২৬ ফাওবা জকারতাদা পাংথোকখিবা ভারত অমসুং ইন্দোনেসিয়াগী মীফম মনুংদা মীৎয়েং অসি নাকল অনিমক্না য়ানবা পুরকখি। মিনিস্ত্রী ওফ এক্সতরনেল এফিয়ার্সকী দরকার ওইবা এপ্রুবেল ফংবা অমদি প্রধান মন্ত্রীনা মিনিস্তর-ইন-চার্জ ওইদুনা মসিগী ফ্রেমৱার্ক এগ্রীমেন্ত অসি ২০১৮গী মে ৩০দা ভারতকী প্রধান মন্ত্রীগী ইন্দোনেসিয়া খোংচৎ মনুংদা খুৎয়েক পীনখি অমদি একচেঞ্জ তৌনখি।
পেতেন্ত প্রোজিক্যুসন হাইৱে প্রোগ্রাম মন্ত্রীমন্দলনা য়ারে

কন্ত্রোল্লর জেনরেল ওফ পেতেন্তস, দিজাইন্স এন্দ ত্রেদ মার্ক্স ইন্দিয়া (সি.জি.পি.দি.তি.এম.)গী মখাদা ইন্দিয়ন পেতেন্ত ওফিস (আই.পি.ও.)গী পেতেন্ত প্রোজিক্যুসন হাইৱে প্রোগ্রাম চৎনবগী ৱাফম প্রধান মন্ত্রী নরেন্দ্র মোদীনা লুচিংবা কেন্দ্রগী মন্ত্রীমন্দলনা য়ারে। হায়রিবা প্রোগ্রাম অসি জাপান পেতেন্ত ওফিস (জে.পি.ও.) অমসুং ইন্দিয়ন পেতেন্ত ওফিস অনিগী মরক্তা চাংয়েং ওইনা চহি অহুমগী পাংথোক্কনি। মসিদা ইন্দিয়ন পেতেন্ত ওফিসনা ইলেক্ত্রিকেল, ইলেক্ত্রোনিক্স, কম্প্যুতর সাইন্স, ইনফোর্মেসন তেক্নোলোজী, ফিজিক্স, সিবিল, মেকানিকেল, তেক্সতাইল, ওতোমোবাইল অমসুং মেতাল্লরজীগী লমদা এপ্লিকেসন লৌশিনগনি অমসুং জে.পি.ও.না তেক্লোলোজীগী লমদা এপ্লিকেসনশিং লৌগনি। পি.পি.ঐচ. প্রোগ্রামনা মখাগী কান্নবশিং অসি পীগনি: পেতেন্ত এপ্লিকেসনশিং লোইশিনবদা চংবা মতম হন্থহনবা পেতেন্ত এপ্লিকেসনশিং ঙাইবদা চংবা মতম হন্থহনবা পেতেন্ত এপ্লিকেসনশিং য়েংশিনবগী থবক ফগৎহনবা ভারতকী ইনভেস্তরশিং, এম.এস.এম.ই.শিং অমসুং স্তার্তঅপশিং মখোয়গী পেতেন্ত এপ্লিকেসনশিং জাপান্না য়েংবগী খুদোংচাবা অমা ফংলগনি কম্মর্স অমসুং ইন্দস্ত্রী মিনিস্তরনা ৱারেপ লৌবগী মতুংইন্না থবক অসি মখা শাংদোকপা য়াই। থবক অসি পায়খৎনবা পেতেন্ত ওফিসশিংনা মখোয় মশাগী কাংলোনশিং শেম্বা য়াগনি।
পি.এম.না নবেম্বর ১৭তা ৮২শুবা ওল ইন্দিয়া প্রিসাইদিং ওফিসরস কনফরেন্সকী হৌদোকপা সেসন্দা ৱা ঙাংগনি

প্রধান মন্ত্রী, শ্রী নরেন্দ্র মোদীনা, ২০২১গী নবেম্বর ১৭গী অয়ুক পুং ১০ তাবা মতমদা ৮২শুবা ওল ইন্দিয়া প্রিসাইদিং ওফিসরস কনফরেন্সকী হৌদোকপা সেসন্দা ভিদিও কনফরেন্সকী খুৎথাংদা ৱা ঙাংগনি। ভারতকী লেজিস্লেচরগী এপেক্স বোদী ওইরিবা ওল ইন্দিয়া প্রিসাইদিং ওফিসরস কনফরেন্স (এ.আই.পি.ও.সি.)না ২০২১দা চহি চাম্মা শুবগী থৌরম পাংথোক্লি। এ.আই.পি.ও.সি.গী চহিচাশুবা নিংশিং থৌরম পাংথোক্নবা, ওল ইন্দিয়া প্রিসাইদিং ওফিসরস কনফরেন্সকী ৮২শুবা ইদিসন ২০২১গী নবেম্বর ১৭-১৮ ফাওবা শিম্লাদা পাংথোক্লগনি। অহানবা কনফরেন্সসু ১৯২১দা শিম্লাদা পাংথোকখি। লোক সভা স্পীকর, হিমাচল প্রদেশকী মুখ্য মন্ত্রী অমসুং রাজ্য সভাগী দিপুতী চেয়রমেনসু থৌরম অসিদা শরুক য়াগনি।
প্রধান মন্ত্রীনা মীপুম খুদিংমক্তা মরু ওইনা তেলঙ্গানাগী নারী শক্তিদা বথুকম্মানা লাকপদা য়াইফ-পাউজেল পীখ্রে

প্রধান মন্ত্রী, শ্রী নরেন্দ্র মোদীনা মীপুম খুদিংমক্তা মরু ওইনা তেলঙ্গানাগী নারী শক্তিদা য়াইফরবা বথুকম্মানা লাকপদা য়াইফ-পাউজেল পীখ্রে। ত্বিত অমদা প্রধান মন্ত্রীনা হায়খি; “মীপুম খুদিংমক্তা মরু ওইনা তেলঙ্গানাগী নারী শক্তিদা য়াইফরবা বথুকম্মানা লাকপদা য়াইফ-পাউজেল পীজরি। কুহ্মৈ অসিনা মহৌশাগা লোয়ননা লৈনরিবা ঐখোয়গী মরীশিং হেন্না চেৎশিনহনবা অমসুং হৈরাং-লৈরাংদা হেন্না পুক্নিং চংশিনবা ওইরসনু।”